1Te'uri 'o jujun chique i aj Fariséo winak xe upon ru' i Jesus, xak juban tijonel re i 'atbal tzij re i mam Moises. Ique je petnak c'a pa tinimit Jerusalen. Are 'uri xqui tz'onoj che i Jesus: 2—I a tijoxelab yet, ¿wuchac n-quiqui 'an ti ka costúmbre chi qui c'utum can i katit kamam? N-quiqui coj ta retalil che i ujer 'atbal tzij re u ch'ajic qui 'ab are quiqui tij i qui wa —xqui bij che. 3I Jesus xu la' u wach chique: —Yix 'ut, ¿wuchac xa quix terej chirij i costúmbre? ¿Wuchac ni cojom ti retalil che i méro tzij u bim can i Dios? Xa i canam can u 'onquil. 4I Dios u bim na: "Cha cojo qui 'ij a kajaw a chuch," xak u bim na: "Pachin c'ax ca ch'aw chiquij u kajaw u chuch, cha camsaxok." Queje ile u bim i Dios. 5Xui-ri, yix qui ya na che jun achi cu bij che u kajaw, cu bij che u chuch: "N-cat in to taj," cu bij che, "man ni'pa i 'o wu' in sujum chic che i Dios," cu bij che. 6Yix, we queje cu bij i jun ile, qui bij na 'uri, n-ta chic chukul que u to u kajaw u chuch. Que'el 'ut chi i kajsam u 'ij u tzij u pixab i Dios; xa quix terej chirij i costúmbre yix. 7Yix ¡xa queb i palaj! Lic katzij wach u tz'ibam can i ujer ajbil u tzij i Dios, mam Isaías. Lic u tz'ibam canok wach quix tijin yix chu 'anic wo'or. Xu bij canok chi Dios u bim na: 8I winak-i lic quiqui coj in 'ij ru' qui chi', xui-ri, ru' qui c'ux n-quiqui 'an taj. 9I u cojic in 'ij quiqui 'ano, lic n-ta cu chacuj, man i tzij que tijin chu c'utic, xa cu' winak petnak wi. (Queje ile u bim i Dios —xu bij i Jesus chique.) 10Te'uri xe u siq'uij i winak ru' y xu bij chique: —Chi ta na wach quin bij; chi bisoj u tayic u be wach ca 'anaw che jun winak chi n-ch'am taj. 11N-are ti wach coc pu chi' ca 'anaw che chi n-ch'am taj, xa are i tzij chi quel li pu chi'; are ca 'anaw 'uri che chi n-ch'am taj —xu bij i Jesus chique. 12Te'uri i u tijoxelab i Jesus xe tejeb pan ru', y xqui bij che: —¿Xawil yet chi xpe coywal i aj Fariséo che i tzij-le? —xqui bij che. 13(—N-ta quin ch'ob yin che ile. I qui patan ique, n-ru' ti in Kajaw petnak wi.) Xu bij i Jesus: —Ni'pa i ticon chi nu ticom ti in Kajaw chicaj, xa que mich' na ru' i ra'. 14Mi coj retalil chique ique; xa je mawach laj tak c'ambeal chique i juban chic mawach. Jun mawach, we cu c'am bi jun rach mawach, junam 'uri que 'e tzak pa siwan —xu bij i Jesus chique. 15Te'uri i ma Pédro xu bij che: —Cha sakij ni tijojbal tzij chake chi xa bij-le —co'ono. 16Are 'uri i Jesus xu bij: —¿Yix, maja bari qui ta u be wach i quin bij? 17¿N-qui ta ta bari u be ile, chi wach tak coc chupam jun winak n-are ti ca 'anaw che chi n-ch'am taj? Xa coc chupam u chi', y ca 'e che u pam; xa quic'awic y quel tan chic. 18Xui-ri, wach i quel pu chi', pu c'ux 'uri petnak wi. Are ile are ca 'anaw chique i winak chi ne te ch'am. 19Man xa piqui c'ux ca pe wi ronojel tak n-'us taj. Are rumal 'uri ca pe i qui nojbal chi n-'us taj; are rumal 'uri 'o i camsanic, xak 'o i je c'ulanic quiqui kajsaj qui 'ij cu' i n-cachijil ta quib; xak 'o i ne te c'ulanic xak quiqui kajsaj qui 'ij chiquiwach; are ile chi ca 'anaw chique chi ne te ch'am, y piqui c'ux petnak wi. Xak queje ili'omab, xak queje i je aj 'anol mentir, xak queje i je aj nuc'ul tzij. 20Are i ni'pa ile are ca 'anaw chique i winak chi ne te ch'am. We jun n-cu ch'aj tu 'ab are cu tij u wa, ile 'ut n-are ti ca 'anaw che chi n-ch'am tu pu c'ux. (Queje xu bij i Jesus ile chique.) 21Xo'on chupanok, i Jesus xel chila, xa 'e c'a pa jyub pa 'o wi i queb tinimit, Tíro y Sidon. 22Chila jekel wi jun ixok n-aj Israel taj; ire xc'un ru' i Jesus y co xu bij: —¡Nim laj winak! ¡Yet chi at umuk uxiquin can i mam David! ¡Chawila to'bal in wach! Jun walit lic 'o itzel tew che, mas cu tij uyej rumal —co'ono. 23I Jesus n-ta xu bij che. I u tijoxelab xe tejeb ru' y lic xqui tz'onoj che: —Cha taka bi ixok-le, man to' ca siq'uinic teren li chikij —xe cha. 24I Jesus n-xu la' tu wach chique, xa xu bij jun moxbal tzij che ixok: —I Dios in u takom na lok xui chique i je aj Israel winak, chi pacha je chij je sachnak —co'ono. 25I ixok xtejeb ru' y xuqui chuwach. —Nim laj winak, ¡chin a to! —xu bij. 26I Jesus xu bij jun chic moxbal tzij che ixok: —N-'us taj ca maji ni qui wa i ac'alab, we xa ca ya' chique i tz'i —co'ono. 27—Katzij ile, nim laj winak —xu bij i ixok—, xui-ri, xak i tz'i xak quiqui mol ni uc'aj i wa chi ca puk chuxe' i mexa re i cajaw —xu bij. 28I Jesus xu bij 'uri: —Ixok, ¡lic nim u cubibal a c'ux chwe! Quin 'an na che awac'al pacha i cawaj —xu bij. Are xu bij i Jesus ile, juntir xutzir i ralit i ixok. 29Xo'on chupanok, i Jesus xel chila y xu tzalej u chi' i alagun Galiléa. Te'uri xel bi puwi jun jyub y xcubi chila. 30Lic je q'ui i winak xe upon ru'. Xqui c'am bi i je sic, xak i je mawach, xak i je mem, xak i je clis, xak juban chic iwabib, je q'ui. Ni'pa i xe qui ya chuwach i Jesus, conojel xe rutzirsaj. 31Rumal-i, i winak lic xqui bisoj, man i mem xe ch'aw na; xak i je clis, xe utzir na; xak i je sic, xe binic; xak i mawach, xe tzun na. 'Is xe oc chu cojic u 'ij i Dios, chi qui Dios i aj Israel. 32Xo'on chupanok, i Jesus xe u siq'uij i u tijoxelab ru', y xu bij chique: —To' qui wach i winak-i, man are oxib 'ij iri chi je 'o chi wu'; n-ta chic wach quiqui tijo. N-cwaj ta que in tak bi che cachoch we n-ti wa qui tijom bic, mokxa que tzak pa be —xu bij chique. 33I u tijoxelab xqui bij: —¿Pa coj 'e wi chu c'amic i wa waral, tzukbal-que uq'uial winak-i? N-ta jun jekel waral —xe cha. 34I Jesus xu tz'onoj chique: ¿Ni'pa i caxlanwa 'o iwu'? —Wukub —xe cha—, ru' jubi' ral tak car. 35Te'uri i Jesus xu bij chique i winak chi che cubi chuwach ulew. 36Ire xu chap i wukub caxlanwa, tak i car. Xu tioxij che i Dios, xu piro y xu ya chique u tijoxelab. Ique xqui jach bi chique i winak. 37Conojel 'is xqui tijo y xe nojic. Are xquelej ile, i u tijoxelab xqui mol ni'pa i ch'akatak chi xsobrinic; xnoj wukub chicach che. 38I uq'uial winak chi xe tzukic, xui achiab 'o cajib mil chique, y mas puwi ile je 'o ni ixokib, xak i ac'alab. 39Are 'uri i Jesus xe u 'ijla bi i winak, xoc pa bárco, y xa 'e che i jyub Magdála.
SAN MATÉO 15